CELEX: 32021D1364
Language: el
Date: 2021-07-09 00:00:00
Title: Απόφαση (ΕΕ) 2021/1364 της Επιτροπής της 9ης Ιουλίου 2021 με την οποία επιτρέπεται στην Πολωνία να εφαρμόσει παράταση ορισμένων περιόδων που καθορίζονται στα άρθρα 9, 10 και 11 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 5030] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/28
               
            
         ΑΠΟΦΑΣΗ (ΕΕ) 2021/1364 ΤΗΣ ΕΠΙΤΡΟΠΗΣ
         της 9ης Ιουλίου 2021
         με την οποία επιτρέπεται στην Πολωνία να εφαρμόσει παράταση ορισμένων περιόδων που καθορίζονται στα άρθρα 9, 10 και 11 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 5030]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 9 παράγραφος 4, το άρθρο 10 παράγραφος 4 και το άρθρο 11 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 9 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ανανέωση των ενιαίων πιστοποιητικών ασφάλειας που αναφέρονται στο άρθρο 10 παράγραφος 13 της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (2)
                  
                  
                     Με το άρθρο 9 παράγραφος 2 του κανονισμού (ΕΕ) 2021/267 παρατείνεται η ισχύς των εγκρίσεων ασφάλειας που αναφέρονται στο άρθρο 12 παράγραφος 2 της οδηγίας (ΕΕ) 2016/798, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με το άρθρο 10 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ανανέωση των πιστοποιητικών ασφάλειας που αναφέρονται στο άρθρο 10 παράγραφος 5 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (3), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (4)
                  
                  
                     Με το άρθρο 10 παράγραφος 2 του κανονισμού (ΕΕ) 2021/267 παρατείνονται οι προθεσμίες για την ανανέωση των εγκρίσεων ασφάλειας που αναφέρονται στο άρθρο 11 παράγραφος 2 της οδηγίας 2004/49/ΕΚ, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (5)
                  
                  
                     Με το άρθρο 11 παράγραφος 1 του κανονισμού (ΕΕ) 2021/267 παρατείνεται η ισχύς των αδειών των μηχανοδηγών, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (6)
                  
                  
                     Με το άρθρο 11 παράγραφος 2 του κανονισμού (ΕΕ) 2021/267 παρατείνονται οι προθεσμίες για την ολοκλήρωση, από τον κάτοχο άδειας μηχανοδηγού, των περιοδικών ελέγχων, οι οποίες διαφορετικά θα είχαν λήξει ή θα έληγαν μεταξύ της της 1ης Σεπτεμβρίου 2020 και της 30ής Ιουνίου 2021.
                  
               
                     (7)
                  
                  
                     Με επιστολή της 31ης Μαΐου 2021, η Πολωνία υπέβαλε αιτιολογημένο αίτημα για την έγκριση παράτασης ορισμένων περιόδων που καθορίζονται στα άρθρα 9, 10 και 11 του κανονισμού (ΕΕ) 2021/267. Η Πολωνία διαβίβασε πρόσθετες πληροφορίες προς υποστήριξη του αιτήματός στις 4, στις 11, στις 16, στις 21 και στις 23 Ιουνίου 2021.
                  
               
                     (8)
                  
                  
                     Με το αιτιολογημένο αίτημά της, η Πολωνία ζητά την έγκριση παράτασης κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 9 παράγραφοι 1 και 2, στο άρθρο 10 παράγραφοι 1 και 2 και στο άρθρο 11 παράγραφοι 1 και 2 του κανονισμού (ΕΕ) 2021/267.
                  
               
                     (9)
                  
                  
                     Σύμφωνα με τις πληροφορίες που διαβίβασε η Πολωνία, η ανανέωση των ενιαίων πιστοποιητικών ασφάλειας, η ανανέωση των εγκρίσεων ασφάλειας, η ανανέωση των αδειών των μηχανοδηγών που οδηγούν μηχανές έλξης και συρμούς και η ολοκλήρωση των σχετικών περιοδικών ελέγχων ενδέχεται να παραμείνουν ανέφικτες και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (10)
                  
                  
                     Ειδικότερα, όσον αφορά την ισχύ των πιστοποιητικών ασφάλειας και των εγκρίσεων ασφάλειας που αναφέρονται στο άρθρο 9 παράγραφοι 1 και 2 και στο άρθρο 10 παράγραφοι 1 και 2 του κανονισμού (ΕΕ) 2021/267, η Πολωνία θεωρεί αναγκαίες τις περαιτέρω παρατάσεις της ισχύος τους, προκειμένου να αποφευχθεί ο κίνδυνος αρκετές σιδηροδρομικές επιχειρήσεις και διαχειριστές υποδομής να μην έχουν ανανεώσει εγκαίρως τα πιστοποιητικά και τις εγκρίσεις τους.
                  
               
                     (11)
                  
                  
                     Με βάση τις πληροφορίες που παρασχέθηκαν από την Πολωνία, ο εθνικός κανονισμός του υπουργού Υγείας, της 20ής Μαρτίου 2020, με τον οποίο κηρύσσεται η ύπαρξη πανδημίας, εξακολουθεί να ισχύει στο εν λόγω κράτος μέλος. Στα μέτρα που θεσπίστηκαν για την πρόληψη ή την ανάσχεση της εξάπλωσης της νόσου COVID-19 περιλαμβάνεται, πρώτον, η επιβολή, από τις 4 Οκτωβρίου 2020, γενικής υποχρέωσης για εργασία εξ αποστάσεως στο προσωπικό του Πολωνικού Οργανισμού Σιδηροδρομικών Μεταφορών (της εθνικής αρχής ασφάλειας), ο οποίος είναι η αρμόδια αρχή για την έκδοση και την ανανέωση των πιστοποιητικών ασφάλειας και των εγκρίσεων ασφάλειας. Το συγκεκριμένο σύστημα εργασίας παρέμεινε σε ισχύ έως τις αρχές Ιουνίου 2021, όταν η εν λόγω αρχή εφάρμοσε ένα υβριδικό μοντέλο εργασίας, σύμφωνα με το οποίο το 50 % των υπαλλήλων εργάζονταν εξ αποστάσεως και το υπόλοιπο 50 % στον χώρο του γραφείου.
                  
               
                     (12)
                  
                  
                     Δεύτερον, σύμφωνα με τις πληροφορίες που διαβίβασε η Πολωνία, στη διάρκεια αυτής της οκτάμηνης περιόδου, ο Πολωνικός Οργανισμός Σιδηροδρομικών Μεταφορών αντιμετώπισε σοβαρούς περιορισμούς όσον αφορά την ολοκλήρωση των ελέγχων και των επιθεωρήσεων που απαιτούνται για την ανανέωση των πιστοποιητικών ασφάλειας και των εγκρίσεων ασφάλειας, που επηρέασαν τη δυνατότητα μετακίνησης των επιθεωρητών κατά τη διεξαγωγή επιτόπιων εποπτικών δραστηριοτήτων. Λόγω των μέτρων που τέθηκαν σε εφαρμογή σε εθνικό επίπεδο, περιορισμοί όπως το κλείσιμο των ξενοδοχείων είχαν ως συνέπεια να μην υπάρχει δυνατότητα διανυκτέρευσης των επιθεωρητών για να διεξαγάγουν εποπτικές δραστηριότητες που αφορούν νυκτερινές επιθεωρήσεις των δραστηριοτήτων επιτήρησης, με αποτέλεσμα πρόσθετες καθυστερήσεις στις απαιτούμενες διαδικασίες.
                  
               
                     (13)
                  
                  
                     Ως εκ τούτου, οι εν λόγω περιορισμοί έχουν επηρεάσει και τις εποπτευόμενες οντότητες, οι οποίες επίσης υπέστησαν επιπτώσεις όσον αφορά τις εμπρόθεσμες διαδικασίες ανανέωσης των πιστοποιητικών ασφάλειας και των εγκρίσεων ασφάλειας. Σύμφωνα με την Πολωνία, περιορισμοί αυτού του είδους οδήγησαν σε περιστατικά στα οποία οι εποπτευόμενες οντότητες αρνήθηκαν τη φυσική παρουσία επιθεωρητών ή τη δέχτηκαν με μεγάλη καθυστέρηση. Σε ορισμένες περιπτώσεις, επιτράπηκαν οι έλεγχοι εξ αποστάσεως, οι οποίοι ωστόσο, όπως απέδειξε η εμπειρία, συνήθως απαιτούν περισσότερο χρόνο, δεδομένου ότι η οπτική επιθεώρηση των σιδηροδρομικών οχημάτων, των τεχνικών εγκαταστάσεων ή των σιδηροδρομικών υποδομών πρέπει να διενεργείται αποκλειστικά με βάση την τεκμηρίωση που παρέχει η εποπτευόμενη οντότητα. Συχνά, επίσης, απαιτείται να υποβληθούν επανειλημμένα αιτήματα για την παροχή πρόσθετων αποδεικτικών στοιχείων, γεγονός που μπορεί επίσης να προκαλέσει καθυστερήσεις των διαδικασιών.
                  
               
                     (14)
                  
                  
                     Ο αντίκτυπος των μέτρων που θέσπισε η Πολωνία για την πρόληψη και την ανάσχεση της εξάπλωσης της νόσου COVID-19 στην κανονική ροή εργασιών της εθνικής αρχής ασφάλειας ενδέχεται να επηρεάσει τη δυναμικότητα του εν λόγω φορέα όσον αφορά τη διεκπεραίωση των εισερχόμενων διαδικασιών ανανέωσης των πιστοποιητικών ασφάλειας και των εγκρίσεων ασφάλειας. Η συσσώρευση τόσο μεγάλου αριθμού εισερχόμενων αιτήσεων ενέχει τον κίνδυνο η εν λόγω αρχή να μην είναι σε θέση να τις διεκπεραιώσει εγκαίρως, καθώς και τον κίνδυνο έκδοσης των απαιτούμενων πιστοποιητικών και εγκρίσεων μετά το πέρας της εφαρμοστέας προθεσμίας.
                  
               
                     (15)
                  
                  
                     Όσον αφορά το άρθρο 11 παράγραφοι 1 και 2 του κανονισμού (ΕΕ) 2021/267, σύμφωνα με τις πληροφορίες που παρασχέθηκαν από την Πολωνία, η ανανέωση των αδειών μηχανοδηγού και η ολοκλήρωση των σχετικών περιοδικών ελέγχων θα παραμείνουν επίσης ανέφικτες και πέραν της 30ής Ιουνίου 2021, λόγω των μέτρων που έλαβε η Πολωνία για την πρόληψη ή την ανάσχεση της εξάπλωσης της νόσου COVID-19.
                  
               
                     (16)
                  
                  
                     Με βάση τις πληροφορίες που διαβίβασε το εν λόγω κράτος μέλος, ο Πολωνικός Οργανισμός Σιδηροδρομικών Μεταφορών είναι επίσης ο αρμόδιος φορέας για την έκδοση και την ανανέωση των αδειών μηχανοδηγού. Όπως εξηγείται στις αιτιολογικές σκέψεις 11 έως 13, τα μέτρα που εφαρμόζονται για το προσωπικό της εθνικής αρχής ασφάλειας και συνίστανται στην εξ αποστάσεως εργασία έχουν επηρεάσει τη ροή εργασιών των υπηρεσιών της.
                  
               
                     (17)
                  
                  
                     Σύμφωνα με τις πληροφορίες που παρασχέθηκαν από την Πολωνία, στο εν λόγω κράτος μέλος ο αριθμός των μηχανοδηγών υπερβαίνει τις 17 000. Οι άδειες μηχανοδηγού εκδίδονται από το 2011 για όλους τους εν λόγω οδηγούς, σύμφωνα με το πολωνικό διάταγμα του υπουργού Υποδομών, της 18ης Φεβρουαρίου 2011, σχετικά με τις άδειες μηχανοδηγού. Δεδομένου οι εν λόγω άδειες έχουν περίοδο ισχύος 10 ετών, οι περισσότερες από αυτές αναμένεται να λήξουν το 2021. Ως εκ τούτου, και σε αυτή την περίπτωση, η συσσώρευση ενός τόσο μεγάλου αριθμού εισερχόμενων αιτήσεων ενέχει τον κίνδυνο η εν λόγω αρχή να μην είναι σε θέση να τις διεκπεραιώσει εγκαίρως και να κατορθώσει να εκδώσει τις απαραίτητες άδειες μόνον μετά το πέρας της προθεσμίας.
                  
               
                     (18)
                  
                  
                     Ειδικότερα, όσον αφορά τους περιοδικούς ελέγχους των μηχανοδηγών, σύμφωνα με τις πληροφορίες που διαβίβασε η Πολωνία, όλοι οι περιοδικοί έλεγχοι γνώσεων και δεξιοτήτων ανεστάλησαν από τις 16 Απριλίου 2020, σύμφωνα με την εθνική νομοθεσία που θεσπίστηκε για την αντιμετώπιση της εξάπλωσης της πανδημίας. Στις 5 Δεκεμβρίου 2020, με επιπλέον εθνικά μέτρα που ελήφθησαν, ανεστάλη η διενέργεια ιατρικών και ψυχολογικών εξετάσεων των μηχανοδηγών —και, συνεπώς, η απαίτηση να παρίστανται αυτοπροσώπως σε αυτές τις εξετάσεις— στη διάρκεια της πανδημίας, αν και μόνον έως τις 31 Ιανουαρίου 2021.
                  
               
                     (19)
                  
                  
                     Σύμφωνα με την Πολωνία, η επαναφορά των εν λόγω εξετάσεων από την 1η Φεβρουαρίου 2021 συνεπάγεται ότι θα υπάρξει μεγάλος αριθμός μηχανοδηγών που θα χρειαστεί να υποβληθούν στους περιοδικούς ελέγχους και να ανανεώσουν τις άδειές τους στο πλαίσιο πολύ σύντομου χρονικού διαστήματος. Επί του παρόντος, υπάρχει σημαντικός αριθμός εκκρεμών περιοδικών ελέγχων που πρέπει ακόμη να πραγματοποιηθούν στο εν λόγω κράτος μέλος, οι οποίοι συσσωρεύθηκαν εξαιτίας της αναστολής των ιατρικών και ψυχολογικών εξετάσεων των μηχανοδηγών.
                  
               
                     (20)
                  
                  
                     Επιπλέον, παρότι η δυνατότητα διενέργειας περιοδικών ιατρικών και ψυχολογικών εξετάσεων των μηχανοδηγών αποκαταστάθηκε, το γεγονός ότι εξακολουθούν να ισχύουν τα μέτρα κοινωνικής αποστασιοποίησης, σε συνδυασμό με τις περιορισμένες δυνατότητες των ιατρικών υπηρεσιών —δεδομένου ότι ένα ποσοστό του ιατρικού προσωπικού στο εν λόγω κράτος μέλος μετακινήθηκε για να συνδράμει στο μέτωπο ενάντια στη νόσο COVID-19— εξακολουθούν να δυσχεραίνουν σημαντικά την ολοκλήρωση των εν λόγω ελέγχων.
                  
               
                     (21)
                  
                  
                     Επιπρόσθετα, τα ίδια μέτρα εφαρμόστηκαν όσον αφορά την κατάρτιση και την εξέταση και άλλων σιδηροδρομικών υπαλλήλων, γεγονός το οποίο επίσης αναμένεται να έχει ως συνέπεια τον περιορισμό των δυνατοτήτων των σχετικών φορέων να διενεργούν περιοδικούς ελέγχους των μηχανοδηγών εντός των εφαρμοστέων προθεσμιών.
                  
               
                     (22)
                  
                  
                     Σύμφωνα με τις πληροφορίες που παρασχέθηκαν από την Πολωνία, παρά την ευνοϊκή εξέλιξη της πανδημίας, τα μέτρα έκτακτης ανάγκης δεν έχουν αρθεί ακόμη και ο ιός εξακολουθεί να θεωρείται επικίνδυνος. Παρότι η τρέχουσα κατάσταση επιτρέπει την αργή ανάκαμψη της οικονομίας και τη σταδιακή επαναφορά στην κανονικότητα, εξακολουθεί να υφίσταται πραγματικός κίνδυνος ενδεχόμενου τέταρτου κύματος της νόσου, δεδομένων, ιδίως, των νέων παραλλαγών.
                  
               
                     (23)
                  
                  
                     Σύμφωνα με την Πολωνία, το αίτημα για παρατάσεις μέγιστης επιτρεπόμενης διάρκειας έξι μηνών είναι επιβεβλημένο δεδομένης της αβεβαιότητας που επικρατεί όσον αφορά την επιδημιολογική κατάσταση της χώρας. Με βάση τις πληροφορίες που διαβίβασε το εν λόγω κράτος μέλος, μια παράταση διάρκειας μικρότερης των έξι μηνών δεν θα επέτρεπε τη σταθεροποίηση της κατάστασης όσον αφορά την επαγγελματική ομάδα των μηχανοδηγών ή την αποφυγή συσσώρευσης εξετάσεων, διότι η πραγματοποίησή τους από όλους τους οδηγούς δεν θα ήταν εφικτή σε πιο σύντομο χρονικό διάστημα.
                  
               
                     (24)
                  
                  
                     Σύμφωνα με τις πληροφορίες που παρασχέθηκαν από την Πολωνία, το σύνολο των σιδηροδρομικών επιχειρήσεων και των διαχειριστών υποδομής στο εν λόγω κράτος μέλος εξακολουθούν να διατηρούν σε εφαρμογή τα οικεία συστήματα διαχείρισης της ασφάλειας, τα οποία εγγυώνται το κατάλληλο επίπεδο ασφάλειας στις σιδηροδρομικές μεταφορές. Επιπλέον, σύμφωνα με το εν λόγω κράτος μέλος, όλες οι διαδικασίες για τη διασφάλιση υψηλού επιπέδου ασφάλειας στη σιδηροδρομική κυκλοφορία στο πλαίσιο των συστημάτων διαχείρισης της ασφάλειας παραμένουν αμετάβλητες και, συνεπώς, η παράταση ισχύος των εν λόγω εγγράφων δεν είναι δυνατόν να οδηγήσει σε αύξηση του κινδύνου όσον αφορά την ασφάλεια των σιδηροδρομικών μεταφορών. Κατά συνέπεια, η αιτούμενη παράταση δεν αναμένεται να οδηγήσει σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (25)
                  
                  
                     Συνεπώς, θα πρέπει να επιτραπεί στην Πολωνία να παρατείνει τις περιόδους μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 9 παράγραφοι 1 και 2, στο άρθρο 10 παράγραφοι 1 και 2 και στο άρθρο 11 παράγραφοι 1 και 2 του κανονισμού (ΕΕ) 2021/267.
                  
               
                     (26)
                  
                  
                     Η Πολωνία συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στην Πολωνία να εφαρμόσει παράταση κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 9 παράγραφοι 1 και 2, στο άρθρο 10 παράγραφοι 1 και 2 και στο άρθρο 11 παράγραφοι 1 και 2 του κανονισμού (ΕΕ) 2021/267.
         
         
            Άρθρο 2
            Η παρούσα απόφαση απευθύνεται στη Δημοκρατία της Πολωνίας.
         
         
            Βρυξέλλες, 9 Ιουλίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).
         
            (3)  Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (ΕΕ L 164 της 30.4.2004, σ. 44).